הרברט פרוינד

פרופ' הרברט (ברטי) פרוינד
הרברט (בֶּרְטִי) רודולף פרוינד (20 בספטמבר 1941 – 17 בינואר 2021) היה רופא כירורג ופרופסור מן המניין בפקולטה לרפואה באוניברסיטה העברית בירושלים. ניהל את המחלקה הכירורגית בבית החולים הדסה הר הצופים במשך כעשרים שנה ולאחר מכן ניהל את בית החולים משגב לדך בירושלים.

== ביוגרפיה ==
נולד וגדל בחיפה, בן יחיד להוריו, זוג פליטים מאירופה אשר נפגשו על האניה בדרכם ארצה, ושהו יחד במחנה המעפילים עתלית. אמו, אֶמִי, נולדה בווינה, אוסטריה, ועבדה כספרנית. אביו, קוּרְט, יליד חבל הסודטים, היה כנר, אך לאחר עלייתו ארצה עבד כמנהל חשבונות. 

בשנים 1947-1959 למד ביסודי ובתיכון בבית הספר הריאלי. 

בשנים 1959-1962 שירת שירות צבאי בחיל התותחנים. 

עם סיום שירותו, בשנת 1962, נסע ללמוד רפואה באוניברסיטת גראץ באוסטריה. הוא למד שם שלוש שנים ואז חזר לארץ והשלים את לימודי הרפואה בפקולטה לרפואה, האוניברסיטה העברית. בשנת 1969 הגיש את עבודת הגמר שלו ברפואה.<ref></ref> בשנת 1970 החל את ההתמחות בכירורגיה בבית החולים הדסה עין כרם תחת הנחייתו וניהולו של פרופ' נתן זלץ (אחד מאבות הכירורגיה המודרנית בארץ וחתן פרס ישראל לרפואה). עם סיום ההתמחות הפך לרופא בכיר במחלקה כירורגית ב' בבית החולים הדסה עין כרם. 

בשנת 1977 יצא לארצות הברית להשתלמות עמיתים בבית החולים הכללי מסצ'וסטס המסונף לאוניברסיטת הרווארד. במהלך תקפה זו שימש גם כחוקר במעבדה של אוניברסיטת הרווארד בתחום של מטבוליזם (חילוף חומרים) והזנה תוך-ורידית. בתקופה זו פרסם מספר מאמרים פורצי דרך בתחום זה. 

בשנת 1978 יצא שוב לארצות הברית להשתלמות עמיתים קלינית ומחקרית נוספת בת שנתיים באוניברסיטת סינסינטי אוהיו. 

בשנת 1981, בגיל 40 בלבד, קיבל מינוי כפרופסור מן המניין לכירורגיה בפקולטה לרפואה באוניברסיטה העברית בירושלים.

בשנת  1988 השלים התמחות על בטיפול נמרץ בבית החולים מאונט סיני בניו יורק. 

בשנת 1989 התמנה למנהל של שתי המחלקות הכירורגיות בבית החולים הדסה הר הצופים, ושימש שם כמנהל המחלקות עד שנת 2008, אז הוחלף בתפקידו על ידי פרופ' אחמד עיד. 

בשנים 2011-2017 כיהן כמנהל בית החולים משגב לדך בירושלים. 

בשנים 2017- 2020 היה יועץ למוסד לביטוח לאומי בתחום הכירורגיה. 

במהלך השנים נסע פרוינד כפרופסור אורח להשתלמויות רבות באוניברסיטאות ובמרכזים רפואיים בארצות הברית, ובהן: ב-1983-1984 במרכז הרפואי סינסינטי, אוהיו, בשנים 1992, 1995 ו-1997 באוניברסיטת סטנפורד, קליפורניה, ב-2000 במרכז הסרטן ממוריאל סלואן קטרינג, ניו יורק, וב-2003 באוניברסיטת רוצ'סטר, מינסוטה. 

=== מחלתו ===
בשנים האחרונות לחייו לקה פרוינד בעיוורון קורטיקלי כתוצאה מסינדרום (PCA). המחלה גרמה לו לעיוורון מוחלט בתקופת חייו האחרונה, אך הוא שמר על צלילות וחדות המחשבה עד למותו. 

== חיים אישיים ==
היה נשוי לרותי (תוּתְלָה) פרוינד לבית פישר, אחות טיפול נמרץ בבית חולים הדסה, ובהמשך, מנהלת מחלקת בקרה במשרד הבריאות, שבמקביל עסקה גם בציור ובכתיבה (כתבה שלושה ספרי פרוזה).<ref>ספריה של רותי פרוינד הם: מגיע לך לעוף (2020), שקר משפחתי (2018), חשופית (2015). שלושת הספרים יצאו לאור ב"הוצאת מנדלי מוכר ספרים ברשת".</ref> אב לשני בנים, דניאל פרוינד (אדריכל) וד"ר מיכאל פרוינד, רופא כירורג, המתמחה בכירורגיה של המעי הגס והרקטום, אשר ממשיך את דרכו המקצועית במרכז הרפואי שערי צדק.<ref></ref> 

התגורר בשכונת גבעת אורנים (ירושלים).

== עבודתו כרופא ==
פרוינד היה מבכירי הכירורגים בארץ בתחומי הכירורגיה של מערכת העיכול, המערכת האנדוקרינית, מטבוליזם ותזונה בכירורגיה. עסק בעיקר בהסרת גידולים ובטיפול במחלות מעי דלקתיות. עם חזרתו מהשתלמות עמיתים בארצות הברית בתחילת שנות ה-80, היה הראשון שהכניס והטמיע את התחום של הזנה תוך-ורידית בבית החולים הדסה, שיטת הזנה שבה מוחדרים תרופות או מזון אחר, בהזלפה ישירה, לתוך וריד המטופל. שיטת טיפול זו הצילה חיים של רבים מהחולים במחלת קרוהן, שעברו ניתוחים להסרת המעי. פרוינד נחשב לאחד מחלוצי התזונה הקלינית בארצות הברית, באירופה ובישראל. ממקימי החברה לתזונה קלינית (שהוקמה בשנת 1999), ופועלת במסגרת ההסתדרות הרפואית בישראל.

פרוינד גם פעל בתחום החינוך הכירורגי, והקדיש זמן רב להכשרת הדור הבא של הכירורגים במרכז הרפואי הדסה בפרט ובישראל בכלל. תחת הדרכתו צמחו לאורך השנים כירורגים בולטים, ובהם: פרופ' אבירם ניסן, פרופ' תניר אלוייס, פרופ' עמיר סולד ופרופ' חגי מזא"ה, אשר לימים המשיך את דרכו של פרוינד כמנהל המחלקה הכירורגית בית חולים הדסה הר הצופים.

היה יו"ר החוג לכירורגיה בפקולטה לרפואה באוניברסיטה העברית וכן היה חבר באיגוד הכירורגים בישראל וכיהן כיו"ר האיגוד בשנים 1996–2001.<ref></ref>

היה פעיל בהסתדרות הרפואית בישראל, ובמסגרתה היה יו"ר ועדת הבחינות העליונה בשנים 2000–2005 וסגן יו"ר המועצה המדעית.

בתחילת שנות האלפיים, בתקופת האינתיפאדה השנייה, הגה את העקרונות של פריסת פינוי הפצועים לבתי החולים בירושלים בזמן אירוע רב נפגעים. עקרונות אלה, של פינוי מיטבי על פי חומרת הפגיעה והקִרבה לבתי החולים, משמשים את שרותי הפינוי והרפואה בירושלים עד היום.

=== כרופא צבאי ===
במקביל לעבודתו האזרחית, שימש פרוינד גם רופא צבאי במילואים בחיל הרפואה בדרגת רב-סרן.

במלחמת יום הכיפורים היה כירורג בכיר בבית חולים שדה, שפרס צה"ל בבסיס רפידים, בסיני תחת פיקודו של פרופ' רוני רוזין.

במלחמת לבנון הראשונה בהיותו רופא במילואים, פרס בית חולים שדה בסמוך למרכז הרפואי זיו בצפת. בהמשך, עם התקדמות הלחימה, הפעיל קרון ניתוחים נייד בתוך מכולה ייעודית בעומק לבנון.<ref></ref>

=== דרכו המקצועית ===
פרוינד נחשב לחלוץ ומנהיג בתחום הכירורגיה המודרנית בישראל. הוא דגל בהצבת סטנדרטים גבוהים ובנחישות בטיפול בחולה, המשלבת יושרה ושקיפות. פרוינד גם היה ידוע בנטייתו להיות תמיד בחזית של החדשנות הכירורגית.

את העקרונות האלה הטמיע בתלמידיו. במהלך השנים הרבות בהן פעל הוא לימד, חינך והדריך דורות של כירורגים, הפועלים במרכזים רפואיים בארץ ובעולם ובתפקידים רבים באקדמיה ובמחקר.

== פרסומיו ==
פרוינד פרסם יותר מ-150 מאמרים מדעיים ופרקים בספרים ערוכים בתחומי התמחותו.<ref>מאמריו באנגלית חתומים לרוב בשם: Herbert R. Freund או: HR Freund. </ref> להלן כמה מהם: 

=== בעברית ===
* הרברט פרוינד, דן צרור, דני אימרל ועודד זמיר, ניסיון ראשוני בתיקון לאפארוסקופי של בקעים מפשעתיים, הרפואה, 1 בדצמבר 1997.
* סרגיי חייטוב, אבירם ניסן, נחום בגלייבטר והרברט פרוינד, מעקב ארוך-טווח בקבוצת חולים במחלת קרוהן שנותחה בהוריה של איכות-חיים, הרפואה, מרץ 2003.

=== באנגלית ===

* 
* 

== קישורים חיצוניים ==

* 
* 

== הערות שוליים ==

קטגוריה:רופאים ישראלים
קטגוריה:רופאים צבאיים ישראלים
קטגוריה:כירורגים ישראלים
קטגוריה:סגל מרכז רפואי הדסה
קטגוריה:בוגרי בית הספר הריאלי
קטגוריה:בעלי תואר דוקטור לרפואה מהאוניברסיטה העברית בירושלים
קטגוריה:ישראלים שנולדו ב-1941
קטגוריה:ישראלים שנפטרו ב-2021
קטגוריה:ירושלים: אישים